Seattle
47°36′35″N 122°19′59″W﻿ / ﻿47.60972°N 122.33306°W﻿ / 47.60972; -122.33306 Seattle je grad u američkoj saveznoj državi Washington i sjedište okruga King. Sa 652.405 stanovnika, prema podacima iz 2013, najveći je grad u Washingtonu, kao i na cijelom Pacifičkom sjeverozapadu Sjeverne Amerike i, prema podacima iz jula 2013, najbrže je rastući glavni grad u SAD-u. Gradsko područje s otprilike 3,6 miliona stanovnika petnaesto je po veličini u Sjedinjenim Državama. Grad je na uskoj prevlaci između zaliva Puget (ulaz Tihog okeana) i jezera Washington, udaljen približno 160 km južno od kanadsko-američke granice. Seattle je velika veza SAD-a s Azijom u vidu trgovine te je osma najveća luka u SAD-u i deveta u Sjevernoj Americi u pogledu kontejnerskog prometa. Područje Seattlea naselili su američki domoroci gotovo 4.000 godina prije prvog trajnog naseljavanja Evropljana. Arthur A. Denny, zajedno sa svojom grupom putnika (kasnije poznatom kao Dennyjeva grupa) stigao je na škuni Exact na Alki Point 13. novembra 1851. godine. Naselje je premješteno na trenutno mjesto i nazvano "Seattle" 1852. godine, po Si'ahlu, poglavici lokalnih plemena Duwamish i Suquamish. Sječa drveta bila je prva veća industrija u gradu, ali krajem 19. stoljeća grad je postao komercijalni i brodogradilišni centar kao "vrata" za Aljasku tokom zlatne groznice u Klondikeu. Godine 1910. Seattle je bio jedan od 25 najvećih gradova u SAD-u. Međutim, Velika ekonomska kriza znatno je oštetila ekonomiju grada. Ona se oporavila tokom i nakon Drugog svjetskog rata, djelomično zbog lokalne kompanije Boeing, koja je ustanovila Seattle kao centar za proizvodnju aviona. Grad se razvio sredinom 1980-ih kao tehnološki centar s pojavom kompanija Amazon.com, Microsoft i T-Mobile US u tom području. Ova struja novog softvera, biotehnologije i internetskih kompanija dovela je do ekonomskog preporoda, a s njime je i broj stanovnika grada od 1990. do 2000. porastao za gotovo 50.000. Otad je Seattle postao čvorište zelene industrije i model održivog razvoja. Seattle ima značajnu muzičku historiju. Od 1918 do 1951. postojalo je gotovo 25 džez-klubova u Ulici Jackson, odnosno od današnje Kineske četvrti / Internacionalnog distrikta do Centralnog distrikta. Ova džez-scena pomogla je razvoju karijera muzičara kao što su Ray Charles, Quincy Jones, Ernestine Anderson i drugi. Seattle je i rodni grad rock muzičara Jimija Hendrixa, a u njemu su nastali i bendovi Nirvana, Pearl Jam, Soundgarden, Alice in Chains, Foo Fighters, kao i pravac alternativnog rocka pod nazivom grunge.